بلیک ماؤنٹین کے قبائل

**[[ضلع تورغر|تورغر]]** پاکستان کے صوبہ خیبر پختونخواہ کے ہزارہ ڈویژن میں واقع ایک اہم اور تاریخی پہاڑی خطہ ہے، جو اپنی قدرتی خوبصورتی، دشوار گزار جغرافیہ اور منفرد قبائلی شناخت کی وجہ سے نمایاں مقام رکھتا ہے۔ یہ بلند پہاڑوں، گھنے جنگلات اور قدرتی وسائل سے مالا مال ہے، جو اسے نہ صرف جغرافیائی بلکہ ماحولیاتی اعتبار سے بھی خاص اہمیت عطا کرتے ہیں۔
"تور غر" پشتو زبان کی ایک ترکیب ہے، جس میں “تور” کے معنی کالا اور “غر” کے معنی پہاڑ کے ہیں، یوں اس کا مفہوم “کالا پہاڑ” بنتا ہے۔ یہی وجہ ہے کہ اسے کالا ڈھاکہ کے نام سے بھی جانا جاتا ہے، جو دراصل اسی نام کا ہندکو زبان میں ترجمہ ہے۔ ہندکو زبان اس خطے کے جنوبی اور مشرقی علاقوں، خصوصاً تناول اور اگرور میں بولی جاتی ہے، جو جغرافیائی طور پر تورغر سے منسلک ہیں۔

یہ پہاڑی سلسلہ دریائے سندھ کے مشرق میں واقع ہے، جو تھاکوٹ سے لے کر دربند تک پھیلا ہوا ہے۔ اس کی کل لمبائی تقریباً 25 سے 30 میل ہے اور اس کی اوسط بلندی تقریباً 8,000 فٹ (2,400 میٹر) ہے۔ اس سلسلے کی سب سے اونچی چوٹی مچئی سر ہے، جس کی بلندی 9,817 فٹ (2,992 میٹر) ہے۔

یہ پہاڑی سلسلہ جنوبی سمت میں دریائے سندھ کے کنارے واقع گاؤں کیارہ سے بتدریج بلند ہونا شروع ہوتا ہے اور برادر گاؤں کے قریب اپنی زیادہ سے زیادہ بلندی تک پہنچتا ہے۔ اس مقام سے یہ سلسلہ شمال مشرقی سمت میں پھیلتے ہوئے چتابٹ کی چوٹی تک جاتا ہے۔ بعد ازاں یہ پہاڑ شمال کی جانب سیدھی سمت میں آگے بڑھتا ہے اور بالآخر دو بڑی شاخوں میں تقسیم ہو کر دوبارہ دریائے سندھ کی طرف اترتا ہے۔ ان شاخوں میں سے مشرقی شاخ کے دامن میں تھاکوٹ کا قصبہ واقع ہے۔

تھاکوٹ کے بعد دریائے سندھ مغرب کی طرف مڑتا ہے اور پہاڑ کے شمالی دامن کے ساتھ ساتھ بہتا ہے، پھر ایک تیز موڑ کے ساتھ جنوب کی طرف مڑتا ہے اور اس پہاڑی سلسلے کے مغربی دامن کے متوازی بہتا ہے۔

## ''تورغر کا محل وقوع''
**تورغر** جنوب میں تناول سے متصل ہے؛ مشرقی جانب اس کی سرحدیں اگور، پریارئ، ٹکرئ، نندیہار اور دیشی سے ملتی ہیں؛ شمال میں اس کا اختتام دریائے سندھ اور تھاکوٹ پر ہوتا ہے؛ جبکہ مغرب کی جانب اس کی حدود دریائے سندھ سے ملتی ہیں۔اس پہاڑی سلسلے کی ڈھلوانیں چوٹی سے تقریباً 2000 فٹ (610 میٹر) تک نہایت تیزی سے نیچے گرتی ہیں، جس کے بعد ایک نسبتاً ہموار اور قابلِ کاشت خطہ آتا ہے۔ اس کے بعد جب بلندی 4,000 سے 5,000 فٹ تک پہنچتی ہے تو پہاڑ کی ڈھلوان یکایک نیچے دریائے سندھ تک گرتی ہے۔ دریائے سندھ کی وادی اس مقام پر چند سو گز سے لے کر تقریباً دو میل تک چوڑی ہے۔ سب سے تنگ حصہ کوٹکئ کے مقام پر اور سب سے کشادہ حصہ پلوسی کے مقام پر واقع ہے۔ دریا کو تقریباً گیارہ مقامات پر کشتیوں کے ذریعے عبور کیا جاتا ہے، جن میں بیس سے تیس مسافروں کی گنجائش ہوتی ہے۔ بیسویں صدی کے اوائل میں مقامی باشندے دریا کو عبور کرنے کے لیے پھلائی ہوئی جانوروں کی کھالوں (مشکیزوں) کا استعمال کرتے تھے۔

## ''تورغر کا جغرافیہ''
تورغر 34°32′ سے 34°50′ شمالی عرض البلد اور 72°48′ سے 72°58′ مشرقی طول البلد کے درمیان واقع ہے۔اس پہاڑ کو ایک طویل اور تنگ پہاڑی کٹار کے طور پر بیان کیا جا سکتا ہے، جس میں وقفے وقفے سے بلند چوٹیاں اور بعض مقامات پر گہرے درّے پائے جاتے ہیں؛ مجموعی طور پر اس کی چوٹی کی ساخت نوکیلی کی بجائے قدرے گول ہے۔

اس کے اطراف سے نکلنے والی متعدد بڑی شاخیں (ابھار) اکثر نہایت کھڑی اور چٹانی ہیں، جن کے درمیان گہری اور تنگ وادیاں یا گھاٹیاں واقع ہیں۔ انہی وادیوں میں قبائل کے کچھ چھوٹے دیہات آباد ہیں، جبکہ بڑے دیہات عموماً دریائے سندھ کے کناروں پر واقع ہوتے ہیں۔

پہاڑ کے بالائی حصے کا بیشتر علاقہ گھنے جنگلات سے ڈھکا ہوا ہے، جن میں صنوبر، بلوط، چنار، شاہ بلوط اور جنگلی چیری کے درخت شامل ہیں۔ اس پہاڑ کی چوٹی کو کئی درّے عبور کرتے ہیں۔

## ''آب و ہوا''
تورغر کا موسم بہار اور خزاں میں نہایت خوشگوار ہوتا ہے، لیکن سردیاں بہت سخت ہوتی ہیں کیونکہ بھاری مقدار میں برف باری ہوتی ہے جو پہاڑی چوٹی کے پار آمد و رفت کو معطل کر دیتی ہے۔

دریائے سندھ کی سلکی وادی کے قریب ہونے کی وجہ سے، گرمیوں میں حتیٰ کہ بلند ترین مقامات پر بھی درجہ حرارت تقریباً میدانی علاقوں جتنا گرم ہو جاتا ہے۔ عموماً بہار اور ابتدائی خزاں میں شدید بارشیں ہوتی ہیں اور طوفان بھی اکثر آتے رہتے ہیں۔

## ''تورغر قبائل''
تورغر کی مغربی ڈھلوان پر یوسفزئی پشتون قبیلے کے مندرجہ ذیل ذیلی قبیلے آباد ہیں:-

* **مداخیل** مداخیل (یوسفزئی قبیلہ)
* **حسن زئی** حسن زئی پختون قبیلہ
* **[[اکازئی]]**
* **[[چغرزئی]]**

یوسف (یوسفزئی) کے دوسرے بیٹے عیسیٰ کے تین بیٹے تھے: مدا، حسن اور آکا؛ مداخیل، حسن زئی اور اکازئی انہی کی اولاد ہیں۔

چغرزئی، چغَر کی اولاد ہیں جو ملی (ملیزئی) کے بیٹوں میں سے ایک تھا۔ ملی (ملیزئی)، عیسیٰ (عیسیٰ زئی) کے بھائیوں میں سے ایک تھا۔

ان ذیلی قبائل کی تفصیل آئندہ پیروں میں بیان کی گئی ہے۔  

## ''مدا خیل''
مدا خیل، یوسفزئی قبیلے کی عیسیٰ زئی شاخ کی ایک ذیلی تقسیم ہے۔ یہ لوگ تورغر (بلیک ماؤنٹین) کے رہنے والوں میں شمار ہوتے ہیں۔ مدا خیل کا علاقہ مہابن پہاڑ کی شمالی ڈھلوانوں سے لے کر دریائے سندھ کے دائیں کنارے تک پھیلا ہوا ہے۔ اس کے شمال میں حسّن زئی، مشرق میں دریائے سندھ اور جنوب میں تنولی اور مغرب میں امازئی آباد ہیں۔

زیادہ تر دیہات مہابن پہاڑ پر واقع ہیں، جبکہ صرف دو دیہات دریائے سندھ کے کنارے پر ہیں۔ مدا خیل کے علاقے تک رسائی کے سب سے آسان راستے حسّن زئی کے علاقے سے ہو کر گزرتے ہیں۔

مدا خیل مزید درج ذیل شاخوں اور ذیلی شاخوں میں تقسیم ہیں:-۔  

## ''حسن زئی''
حسن زئی یوسف زئی قبیلے کے عیسی زئی قبیلے کی ایک تقسیم ہیں اور دریائے سندھ کے دونوں طرف رہتے ہیں۔ وہ تور غر کے مغربی ڈھلوان کے جنوبی حصے پر آباد ہیں اور سندھ پار اس علاقے کے بالکل مخالف بھی رہتے ہیں۔ حسن زئیوں کاعلاقہ شمال اور مشرق میں اکازئیوں سے، مغرب میں دریائے سندھ اور جنوب میں حسن زئی سرحد تناول کے علاقے سے ملحق ہے، جو امب کی سابقہ ریاست ہے۔

## ''اکازئی''
اکازئی یوسفزئی قبیلے کی عیسیٰ زئی شاخ کا ایک حصہ ہیں۔ اکازئی تورغر کی بلند ترین چوٹی اور مغربی ڈھلوان کے ایک حصے میں آباد ہیں۔ یہ حسن زئیوں کے شمال میں واقع ہیں، مشرق میں اگرور اور پیریاڑئی کے کچھ حصے، شمال میں چغرزئی (نصرت خیل اور بسی خیل) اور مغرب میں دریائے سندھ ان کی سرحدیں ہیں۔ مچئی سر (چوٹی) کا جنوبی رخ، جو تورغر کی سب سے بلند (9817 فٹ) چوٹی ہے ، اکازئیوں کی ملکیت ہے۔ اکازئیوں کے اہم دیہات، کند (بالا و زیریں)، بمبل اور بیلیانڑے۔ دیگر دیہاتوں میں دربانڑے، کنار، بکرئی، لید، لشورہ، بکیانڑہ، موراطا، توڑم اور لاڑے شامل ہیں۔ سکھ دور حکومت اور 1868 تک، وادی اگرور (تحصیل اوگی) کا گاؤں شاہتوت اکازئیوں کے پاس تھا۔

بہتر زندگی کی تلاش میں، اکازئیوں نے پاکستان کے مختلف شہروں اور ملحقہ علاقوں کی طرف ہجرت کی۔ تورغر سے ہجرت کرنے والے اکازئی آج تحصیل اوگی (اگرور) ، پکھل وادی، کونش وادی (چنارکوٹ، ضلع مانسہرہ)، ملکپورہ (ایبٹ آباد)، کھلا بٹ ٹاؤن شپ (ہریپور)، کراچی، راولپنڈی اور برہان (ضلع اٹک) میں آباد ہیں۔

## ''چغرزئی''
چغرزئی یا چگرزئی یوسفزئی قبائل کے ملیزئی قبیلے کی ایک تقسیم ہے۔ وہ چغر (چغرزئی) مالی (ملیزئی) کے بیٹے کی اولاد ہیں جو یوسف (یوسفزئی) کے بیٹوں میں سے ایک تھا۔ وہ دریائے سندھ کے دونوں طرف کے علاقے پر آباد ہیں، ان کا علاقہ تورغر کے مغربی ڈھلوان پر،اکازئی کے شمال میں واقع ہے۔ ان کی جنوبی سرحد اکازئیوں کے ساتھ ملحق ہے جو تور غر کی سب سے اونچی چوٹی (مچائی سر) سے سندھ کے کنارے تک چلتی ہے ۔ اس چوٹی کا جنوبی چہرہ اکازئیوں سے تعلق رکھتا ہے ۔ مغرب اور شمال میں دریائے سندھ ہے، جب کہ مشرق میں چغرزئی سواتی قبیلے دیشان اور پریاڑئی سیدوں کے علاقے سے جڑے ہوئے ہیں۔

## برطانوی راج کی قبائل خلاف جنگی مہمات
تورغر قبائل کبھی براہ راست برطانوی راج کے تحت نہیں رہے تھے، حالانکہ یہ عام طور پر 1901 کے بعد سے 'فرنٹیئر ریجن/صوبائی قبائلی علاقوں' کا حصہ سمجھا جاتا تھا اور اس وقت کے ہزارہ ضلع سے برائے نام منسلک تھا۔  یہ قبائل کافی عرصے تک انگریزوں کے ساتھ لڑتے رہے اور 1852 سے 1920 کے درمیان کئی مشہور 'تورغر مہمات' وقوع پزیر ہوئیں۔ تورغر قبائل کے خلاف برطانوی مہمات کا مختصر احوال حسب ذیل ہے:- 

* **پہلی تور غر مہم 1852-1853 -** 1851 کے موسم خزاں کے دوران سالٹ ڈیپارٹمنٹ کے کارنے اور ٹیپ نامی دو برطانوی افسروں کا قتل اس مہم کی وجہ بنی ۔ یہ آپریشن دسمبر 1852 سے جنوری 1853 تک کیا گیا تھا ۔ اس مہم میں 3,800 فوجی شامل تھے جن کی کمانڈ لیفٹیننٹ کرنل میکسن نے کی ۔ مہم میں شامل پانچ فوجی ہلاک اور 10 زخمی ہوئے۔

* **دوسری تور غر مہم 1868 -** ۔ یہ مہم حسن زئی، اکازئی اور چغرزئی قبائل کی طرف سے وادئی اگرور میں واقع اوگی کی برطانوی پولیس چوکی پر حملہ کی وجہ سے وقوع پزیر ہوئی ۔ یہ آپریشن اکتوبر 1868 کے دوران کیا گیا۔ یہ مہم 12,544 فوجیوں پر مشتمل تھی جس کی کمانڈ میجر جنرل وائلڈ نے کی ۔ مہم میں 55 فوجی ہلاک اور 29 زخمی ہوئے۔

* **تیسری تور غر مہم 1888 -** اس آپریشن کو پہلی ہزارہ مہم 1888 بھی کہا جاتا ہے۔ وجہ برطانوی علاقے کے دیہاتوں پر قبائل کی طرف سے مسلسل چھاپے اور ایک برطانوی دستے پر حملہ، جس میں دو انگریزافسر مارے گئے اس مہم کی وجہ بنی ۔ یہ پہلی اکتوبر سے 11 نومبر 1888 تک جاری رہی۔ یہ مہم 9,416 فوجیوں پر مشتمل تھی جس کی کمانڈ میجر جنرل جے میک کیوین کر رہے تھے ۔ اس مہم میں 25 فوجی مارے گئے اور 57 زخمی ہوئے . 

* **چوتھی تور غر مہم 1891 -** اس آپریشن کو دوسری ہزارہ مہم 1891 بھی کہا جاتا ہے۔ تورغر قبائل نے برطانوی حدود میں ان کے ایک دستے پر فائرنگ کی جو اس مہم کی وجہ بنی ۔ مہم کا دورانیہ مارچ سے نومبر 1891 تک تھا ۔ یہ فورس 7,289 فوجیوں پر مشتمل تھی جس کی کمانڈ میجر جنرل ڈبلیو کے ایلس نے کی ۔ اس مہم میں 9 فوجی ہلاک اور 39 زخمی ہوئے.

* **عیسیٰ زئی قبیلے کے خلاف مہم 1892 -** قبائل کی طرف سے کیے گئے معاہدوں کی خلاف ورزی اور تصفیہ کی کھلی خلاف ورزی اس مہم کا سبب بنیٰ ۔ اس آپریشن کا مقصد تین عیسیٰ زئی قبیلوں یعنی حسن زئی،اکازئی اور مداخیل کے خلاف تھا۔ یہ ستمبر سے اکتوبر 1892 تک چلایا گیا ۔ یہ فورس میجر جنرل ولیم لاک ہارٹ کی کمان میں 6000 فوجیوں اور 24 توپوں پر مشتمل تھی۔ اس مہم میں 24 فوجی ہیضے کی وبا سے ہلاک ہوئے نہ کہ دشمن کی گولی سے۔

## ''قبائل کے ثقافت اور روایات''
دیگر تمام پشتونوں کی طرح، تورغر قبائل نے اپنی ثقافتی شناخت کو برقرار رکھا ہے۔ وہ پختون والی کے ضابطہ اخلاق کی سختی سے پیروی کرتے ہیں*،* جس میں مردانگی، نیکی، بہادری، وفاداری اور شائستگی شامل ہے۔ قبائل نے *[[جرگہ]]* (مشاورتی اسمبلی)، *[[ننواتی]]* (وفد کا اعتراف جرم)، *حجرہ* (بڑا ڈرائنگ روم) اور *میلمستیا* (مہمان نوازی) کے پشتون رسم و رواج کو بھی برقرار رکھا ہے۔ 

## ''تورغر خیبر پختونخوا کا 25 واں ضلع بن گیا''
14 اگست 1947 کو پاکستان کے قیام کے بعد تورغر کو 'صوبائی زیر انتظام قبائلی علاقے' (PATA) کا باقاعدہ درجہ دے دیا گیا۔ تب سے یہ خیبر پختونخوا کے انتظامی کنٹرول میں رہا.

تورغر 28 جنوری 2011 کو خیبر پختونخوا کا 25 واں ضلع بنا،  جودبا اس نو تشکیل شدہ ضلع کا صدر مقام ہے۔ اس ضلع کی درج ذیل تحصیلیں ہیں:-
* جدبا ۔
* کندر حسن زئی۔
* مدا خیل۔


## حوالہ جات

زمرہ:یوسف زئی پشتون قبائل
زمرہ:پاکستان کے معاشرتی گروہ